REGOLAMENT TAL-KUMMISSJONI (UE) Nru 1277/2009
tat-22 ta’ Diċembru 2009
li jiffissa l-prezzijiet tal-Komunità ta’ rtirar u bejgħ għall-prodotti tas-sajd elenkati fl-Anness I għar-Regolament tal-Kunsill (KE) Nru 104/2000 għas-sena tas-sajd 2010
IL-KUMMISJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea.
Wara li kkunsidrat ir-Regolament tal-Kunsill (KE) Nru 104/2000 tas-17 ta’ Diċembru 1999 dwar l-organizzazzjoni komuni tas-swieq fil-prodotti tas-sajd u l-akkwakultura (1), u b’mod partikolari l-Artikolu 20(3) u l-Artikolu (22) tiegħu,
Billi:
(1)
Ir-Regolament (KE) Nru 104/2000 jipprovdi li l-prezzijiet tal-irtirar u tal-bejgħ Fl-UE ta’ kull prodott elenkat fl-Anness I tiegħu għandhom jiġu ffissati skont il-freskezza, id-daqs jew il-piż u l-preżentazzjoni tal-prodott, billi jiġu applikati l-fatturi ta’ konverżjoni għall-kategorija tal-prodott ikkonċernat sa ammont ta’ mhux aktar minn 90 % tal-prezz ta’ gwida rilevanti.
(2)
Il-prezzijiet tal-irtirar jistgħu jiġu mmultiplikati b’fatturi ta’ aġġustament f’postijiet tal-ħatt l-art li huma mbiegħda ħafna miċ-ċentri ewlenin tal-konsum fl-UE. Il-prezzijiet ta’ gwida għas-sena ta’ sajd 2010 ġew iffissati għall-prodotti kollha kkonċernati mir-Regolament tal-Kunsill (KE) Nru 1212/2009 (2).
(3)
Il-miżuri li hemm provvediment dwarhom f’dan ir-Regolament huma konformi mal-opinjoni tal-Kumitat ta’ Ġestjoni għall-Prodotti tas-Sajd.
ADOTTAT DAN IR-REGOLAMENT:
Artikolu 1
Il-fatturi ta’ konverżjoni użati biex jiġu kkalkulati l-prezzijiet tal-UE ta’ rtirar u bejgħ, kif imsemmi fl-Artikolu 20 u 22 tar-Regolament (KE) Nru 104/2000, għas-sena tas-sajd 2010 għall-prodotti tas-sajd elenkati fl-Anness I ta’ dak ir-Regolament, huma stipulati fl-Anness I ta’ dan ir-Regolament.
Artikolu 2
Il-prezzijiet tal-UE ta’ rtirar u bejgħ applikabbli għas-sena ta’ sajd 2010 u l-prodotti li huma relatati magħhom huma mniżżla fl-Anness II.
Artikolu 3
Il-prezzijiet ta’ rtirar applikabbli għas-sena ta’ sajd 2010 f’postijiet tal-ħatt l-art li huma mbiegħda ħafna miċ-ċentri ewlenin ta’ konsum fl-UE u l-prodotti relatati magħhom huma mniżżla fl-Anness III.
Artikolu 4
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta’ Diċembru 2009.